b'\n_START_ARTICLE_\nBlizuzemeljski asteroid\n_START_PARAGRAPH_\nBlizuzemeljski asteroid je asteroid s tirnico, ki seka tirnico Zemlje, ali pa je tirnici zelo blizu.\n_START_SECTION_\nZna\xc4\x8dilnosti\n_START_PARAGRAPH_\nVelika ve\xc4\x8dina asteroidov se nahaja v asteroidnem pasu. Obstojajo pa nekateri asteroidi, ki imajo tirnice s takimi zna\xc4\x8dilnostmi, da sekajo tudi tirnico Zemlje. Zaradi tega predstavljajo nevarnost, da bi na svoji poti okoli Sonca zadeli Zemljo. Imenujemo jih blizuzemeljski asteroidi, \xc4\x8deprav se samo ob\xc4\x8dasno pribli\xc5\xbeajo Zemlji. Ve\xc4\x8dina teh asteroidov ima tirnice tudi znotraj Marsove tirnice. Nekateri se pribli\xc5\xbeajo celo Veneri._NEWLINE_Te vrste asteroidov so zanimive tudi zato, ker jih je zelo lahko dose\xc4\x8di (z majhno porabo energije). Dva blizuzemeljska asteroida so sonde \xc5\xbee obiskale: asteroid 433 Eros je dosegla sonda Near Earth Asteroid Rendezvous \xe2\x80\x93 NEAR Shoemaker, asteroid 25143 Itokawa pa je dosegla japonska sonda Hayabusa._NEWLINE_Sedaj je znanih pribli\xc5\xbeno 1000 blizuzemeljskih asteroidov, ki imajo premer do 32 km, obstoja pa verjetno nekaj 10.000 asteroidov od katerih jih je tak\xc5\xa1nih s premerom nad 1 km tudi do 2.000._NEWLINE_\xc5\xbdivljenjska doba teh asteroidov je od 10 do 100 milijonov let. Veliko jih pade na Sonce ali pa se jih izvr\xc5\xbee iz Son\xc4\x8devega sistema. Pojavljajo pa se novi, ki pridejo iz asteroidnega pasu.\n_START_SECTION_\nDelitev blizuzemeljskih asteroidov\n_START_PARAGRAPH_\nBlizuzemeljski asteroidi se delijo po zna\xc4\x8dilnostih tirnice v tri skupine:\n_START_SECTION_\nAtonski asteroidi\n_START_PARAGRAPH_\nAtonski asteroidi imajo tirnice s polosmi manj\xc5\xa1imi kot Zemlja in tak\xc5\xa1no izsrednost, da njihov afelij le\xc5\xbei zunaj Zemljine tirnice. Tako so ve\xc4\x8dino \xc4\x8dasa znotraj Zemljine tirnice. Njihov afelij je ve\xc4\x8dji od 0,9833 a.e., (perihelij Zemlje). Razen tega obstojajo tudi asteroidi, ki imajo tak\xc5\xa1no izsrednost, da ne dose\xc5\xbeejo tirnice Zemlje v njihovem afeliju. To so Apohelski asteroidi. Nekateri Atonski asteroidi imajo tak\xc5\xa1en perihelij, da dose\xc5\xbeejo tudi notranjost tirnice Venere ali celo Merkurja. Atonski asteroidi sekajo tirnico Zemlje. Zaradi tega obstoja nevarnost, da pri tem zadenejo Zemljo.\n_START_SECTION_\nApolonski asteroidi\n_START_PARAGRAPH_\nApolonski asteroidi imajo polos tirnice ve\xc4\x8djo kot Zemlja, pri tem pa imajo izsrednost tira tako, da so v periheliju znotraj Zemljine tirnice. Apolonski asteroidi tako sekajo Zemljino tirnico. Imenujejo se po asteroidu 1862 Apolon. Perihelij imajo manj\xc5\xa1i od 1,017 a.e. (afelij Zemlje) Nekateri teh asteroidov lahko na svoji poti sekajo tudi tirnico Venere. Najve\xc4\x8dji Apolonski asteroid je (1866) Sizif, ki ima premer 8,5 km._NEWLINE_Asteroidu (4179) Tutasisu so s pomo\xc4\x8djo radarja dolo\xc4\x8dili tudi obliko.\n_START_SECTION_\nAmorski asteroidi\n_START_PARAGRAPH_\nAmorski asteroidi imajo polosi tirnic zunaj tirnice Zemlje pri tem pa tak\xc5\xa1no izsrednost, da niti v periheliju ne sekajo tirnice Zemlje, se ji pa od zunanje strani lahko pribli\xc5\xbeajo. Perihelij teh asteroidov je na razdalji od 1,017 do 1,3 a.e. Najve\xc4\x8dji asteroid tega tipa je (1036) Ganimed.\n_START_SECTION_\nArjunski asteroidi\n_START_PARAGRAPH_\nArjunski asteroidi tvorijo posebno skupino blizuzemeljskih asteroidov. Imajo tirnico, ki je zelo podobna tirnici Zemlje.\n_START_SECTION_\nProjekti obrambe pred asteroidi\n_START_PARAGRAPH_\nNajbolj znan projekt, ki se ukvarja z raziskovanjem verjetnosti trka z asteroidi, je Lincoln Near-Earth Asteroid Research (LINEAR), ki se je pri\xc4\x8del leta 1996. Odkril je \xc5\xbee na tiso\xc4\x8de nebesnih teles. Uporabljajo dva metrska in en polmetrski teleskop v dr\xc5\xbeavi Nova Mehika, ZDA._NEWLINE_V projektu Spacewatch uporabljajo 90-centimetrski teleskop v Observatoriju Kitt Peak v Arizoni.'